**Anexa 1.**

**Scurtă prezentare a Planului de investiții pentru Europa (PIE)**

Planul, în valoare totală de 315 miliarde euro, constituie un instrument extrem de important al Comisiei Europene în vederea relansării creșterii economice și a creării de noi locuri de muncă la nivel comunitar în perioada 2015 – 2017. **Fondurile aferente acestui plan sunt rambursabile și sunt complet separate de fondurile europene structurale și de investiții (FESI), care se acordă sub fomă de granturi (nerambursabile) prin programele operaționale, în conformitate cu Acordul de parteneriat încheiat între România și Comisia Europeană.**

Viziunea acestui plan se bazează pe trei piloni:

* continuarea reformelor structurale;
* asigurarea responsabilității fiscale;
* **stimularea puternică a investițiilor strategice în cadrul Uniunii**.

Ca prioritate absolută a Comisiei în anii 2015 și 2016, PIE constituie un catalizator al investițiilor (mai ales private), realizate în sprijinul proiectelor cruciale (în special, în domeniile inovării, infrastructurii și eficienței energetice).

Având potențialul de a adăuga între 330 și 440 miliarde euro la produsul intern brut al UE și de a crea între 1 și 1,3 milioane de noi locuri de muncă în perioada 2016 – 2018, planul sprijină:

**a)** **investițiile, pe termen lung, în** **infrastructură și în cercetare-dezvoltare și inovare** **(CDI)**, estimate de Comisie la cca. 240 miliarde euro;

**b) investițiile IMM-urilor și ale companiilor cu capitalizare medie (*mid-cap*, cu un număr de angajați între 250 și 3.000 de persoane)**, estimate la cca. 75 miliarde euro.

PIE se bazează pe trei elemente centrale:

1. crearea unui Fond european pentru investiţii strategice (FEIS), în cadrul Băncii Europene de Investiţii (BEI);
2. sprijinirea investițiilor din economia reală printr-un program de asistenţă (înființarea platformei de consiliere European Investment Advisory Hub – EIAH) pentru pregătirea proiectelor de investiţii și crearea Portalului pentru proiecte de investiții (PEPI - European Investment Project Portal), gestionat de către Comisia Europeană, la care participarea statelor membre este voluntară;
3. o foaie de parcurs, cu măsuri menite să sporească atractivitatea investiţională în Europa, inclusiv cu propuneri de abrogare a acelor reglementări sectoriale specifice care au obstrucţionat investiţiile private în trecut.

**Proiectele de investiții vor putea fi lansate de întregul spectru de afaceri (de la mari conglomerate industriale, companii de stat și până la mici afaceri private) și vor fi înaintate/promovate către toți investitorii (publici sau privați).**

Proiectele vor îndeplini următoarele condiții de eligibilitate pentru a putea fi încărcate pe PEPI:

1. să aibă valoarea **minimă de 10 milioane euro per proiect**;
2. să fie compatibil cu legislația europeană și națională aplicabilă;
3. să vizeze unul dintre sectoarele prevăzute de Regulamentul UE 2015/1017 al FEIS **(energie, agricultură, infrastructură, CDI, IMM-uri și companii mari, IT&C, mediul și eficiența utilizării resurselor, capital uman)**;
4. să demareze în **maximum 3 ani** de la publicarea propunerii de proiect pe PEPI;
5. să aibă întocmite **studiile de fezabilitate** necesare înainte de a fi încărcate pe PEPI.
6. promotorul proiectului să fie **persoană juridică dintr-un stat membru al UE**.

Proiectele vor putea beneficia de orice sursă și modalitate de finanțare (**cu excepția grant-urilor**):

* bugetul național;
* fonduri europene;
* împrumuturi;
* participații la capital (equity).

La nivelul fiecărui stat membru, va exista un **punct național de contact (PNC) dedicat implementării PIE**, care va îndeplini mai multe funcții, ca de exemplu:

1. va realiza diseminarea informațiilor (cu privire la FEIS și PEPI) către factorii interesați (stakeholders): întreprinderi, patronate, asociații profesionale, camere de comerț, bănci, fonduri de investiții, alți actori susceptibili de a se implica în promovarea sau finanțarea de proiecte. Delegațiile Comisiei din statele membre vor oferi sprijin în organizarea de evenimente de promovare.
2. va face pre-evaluarea proiectelor primite (project screening), beneficiind de 10 zile pentru verificarea proiectelor și a promotorilor lor. Fiecare stat membru va putea opta pentru una din cele două formule de implicare: observator sau participant activ (după cum va decide).
3. va păstra legătura permanentă cu Comisia pe tema implementării PIE prin FEIS.

**În România, PNC PIE este organizat și funcționează în cadrul MECRMA, sub coordonarea MFP.**

Portalul PEPI este un website unicat prin care se oferă informații factorilor interesați, într-un mod transparent și standardizat, cu privire la oportunitățile de investiții peste tot în Europa, accesibile printr-un simplu click pe harta UE. Acesta va lega investitorii din toată lumea cu promotorii de proiecte din UE. Portalul necesită, la momentul lansării sale (martie 2016), afișarea unui număr minim de potențiale proiecte de investiții ale UE.

**Principalele surse de informare cu privire la implementarea PIE**

Paginile instituționale, dedicate informațiilor cu privire la PIE și FEIS, sunt următoarele:

* COM <http://ec.europa.eu/priorities/jobs-growthinvestment/plan/efsi/index_en.htm>
* BEI <http://www.eib.org/efsi/index.htm>
* FEI <http://www.eif.org/what_we_do/efsi/>

Platforma de consiliere investițională (EIAH), funcțională din octombrie 2016 și disponibilă la adresa <http://www.eib.org/eiah/> , aplică de fapt, cu sprijinul BEI, un program de asistență pentru întocmirea și promovarea proiectelor.

Portalul dedicat proiectelor de investiții (PEPI) este disponibil online la adresele: <http://ec.europa.eu/eipp> . <http://ec.europa.eu/priorities/european-investment-project-portal-eipp_en>

Formularul cererii de proiect se completează de către promotorul/ dezvoltatorul de proiect, conform instrucțiunilor specifice, și se transmite spre PEPI, via email, la adresa [eipp-project@ec.europe.eu](mailto:eipp-project@ec.europe.eu) .

**\* \* \***